LV Eiropas Savienības Oficiālais Vēstnesis C 281/7

Komisijas lēmuma kopsavilkums

(2015. gada 29. jūnijs),

ar ko koncentrāciju atzīst par saderīgu ar iekšējo tirgu un EEZ līguma darbību

(Lieta M.7429 – Siemens / Dresser-Rand)

(izziņots ar dokumenta numuru C(2015) 4355)

(Autentisks ir tikai teksts angļu valodā)

(Dokuments attiecas uz EEZ)

(2016/C 281/09)

Komisija 2015. gada 29. jūnijā pieņēma lēmumu apvienošanās lietā saskaņā ar Padomes 2004. gada 20. janvāra Regulu (EK) Nr. 139/2004 par kontroli pār uzņēmumu koncentrāciju (1) (turpmāk – “Apvienošanās regula”) un jo īpaši minētās regulas 8. panta 1. punktu. Pilns lēmuma nekonfidenciālās versijas teksts angļu valodā ir pieejams Konkurences ģenerāldirektorāta tīmekļa vietnē: http://ec.europa.eu/comm/competition/index_en.html

I. PUSES

(1) Siemens ir akciju sabiedrība Vācijā, kuras galvenais birojs atrodas Minhenē, Vācijā. Siemens piedāvā klientiem plašu izstrādājumu un pakalpojumu klāstu, tostarp šādās jomās: enerģētikas pārvaldība, enerģija un gāze, elektroenerģijas ražošana, pārstrādes rūpniecība, vēja ģeneratori un atjaunojami energoresursi.

(2) DR ir ASV uzņēmums, kura galvenais birojs atrodas Hjūstonā, Teksasā. DR galvenā darbības joma ir pakalpojumi klientiem naftas un gāzes nozarē, piedāvājot produktus (galvenokārt kompresorus, gāzturbīnas un tvaika turbīnas), kas domāti izmantošanai naftas un gāzes vērtības ķēdē: augšupejošā izpēte un ražošana, vidusposma transports, šķidrās dabasgāzes uzglabāšana un lejupejošā pārstrāde, naftas un gāzes, kā arī saistīto blakus produktu pārdošana.

(3) Siemens iegādāsies visas DR neapmaksātās akcijas un iegūs pilnīgu kontroli pār uzņēmumu DR. Darījums ir uzskatāms par koncentrāciju Apvienošanās regulas 3. panta 1. punkta b) apakšpunkta nozīmē.

II. DARĪJUMS

(4) Saskaņā ar Apvienošanās regulas 4. pantu Komisija 2015. gada 9. janvārī saņēma paziņojumu par ierosināto koncentrāciju, ar kuru uzņēmums Siemens AG (Siemens jeb “paziņojošā puse”) iegūs pilnīgu kontroli pār uzņēmumu Dresser Rand Group, Inc. (DR). Ar ierosināto darījumu Siemens iegādāsies visas DR emitētās akcijas (“darījums”). Tā rezultātā Siemens iegūs pilnīgu kontroli pār uzņēmumu DR.

III. PROCEDŪRA

(5) Par ierosināto darījumu tika paziņots 2015. gada 9. janvārī. Komisija 2015. gada 13. februārī izteica nopietnas šaubas par darījuma saderību ar iekšējo tirgu un pieņēma lēmumu sākt procedūru saskaņā ar Apvienošanās regulas 6. panta 1. punkta c) apakšpunktu. Paziņojošā puse 2015. gada 27. februārī iesniedza rakstiskas piezīmes par lēmuma 6. panta 1. punkta c) apakšpunktu.

(6) Komisija 2015. gada 23. martā pieņēma divus lēmumus saskaņā ar 11. panta 3. punktu Regulā (EK) Nr. 139/2004, ar ko tā pieprasīja uzņēmumiem Siemens un DR iesniegt jau agrāk pieprasīto informāciju, kura tiem bija jāiesniedz līdz 2015. gada 18. martam. Komisija 2015. gada 27. martā saņēma pilnīgu un pareizu minētajos lēmumos prasīto informāciju. Tādējādi saskaņā ar 10. panta 4. punktu Regulā (EK) Nr. 139/2004 un 9. pantu Komisijas Regulā (EK) Nr. 802/2004 (2) (“Īstenošanas regula (EK) Nr. 802/2004”) Regulas (EK) Nr. 139/2004 10. pantā noteiktie termiņi tika apturēti no 2015. gada 19. marta līdz 2015. gada 27. martam (ieskaitot).

IV. PASKAIDROJUMA RAKSTS

A. KONKRĒTIE PRODUKTU TIRGI

(7) Pušu darbības izraisa horizontālu pārklāšanos šādās jomās: a) ar aviācijas gāzturbīnu (ADGT) un vieglo rūpniecisko gāzturbīnu (IGT) darbināmu turbokompresoru komplektu piegāde. Pārklāšanās attiektos uz izmantošanu augšposmā naftas un gāzes ieguvē jūrā un uz izmantošanu vidusposmā cauruļvadu transportā; b) ar ADGT un vieglo IGT darbināmu ģeneratoru iekārtu piegāde; c) ar mehānisko piedziņu darbināmu mazu tvaika turbīnu piegāde un d) tvaika turbīnu piegāde ģeneratoru piedziņai.

(8) Pušu darbības izraisīs vertikālo pārklāšanos piegādēm šādos lejupējos piegādes tirgos: 1) komplektēti turbokompresori un 2) plūstošā slāņa katalītiskā krekinga (PKK) komplektētās iekārtas.

I. Tirgus ar ADGT un vieglo IGT darbināmu turbokompresoru komplektiem ar patērēto jaudu, kas pārsniedz 23 MW

i) Ievads

(9) Ražošanai nepieciešamās kompresijas vajadzībām klienti naftas un gāzes nozarē parasti iegādājas tā saucamos komplektētos turbokompresorus.

(10) Komplektēts kompresors sastāv no kompresora, kas veic kompresiju, un piedziņas ierīces, kas kompresoram pievada enerģiju. Šīs divas galvenās komplektēta kompresora sastāvdaļas ir savienotas ar palīgierīcēm, piemēram, pārnesumkārbām, cauruļvadiem, mērinstrumentiem un vadības ierīcēm. Kompresors, pārvads un visas palīgierīces ir uzmontētas uz bāzes karkasa.

(11) Ir dažādi kompresoru veidi. Iepriekšējās lietās Komisija ir tos iedalījusi gaisa kompresoros un gāzes kompresoros. Gāzes kompresori tika iedalīti sīkāk standarta kompresoros un procesa kompresoros, un šie pēdējie – virzuļkompresoros un dinamiskajos/turbokompresoros (3). Taču netika formulēta to precīza tirgus definīcija.

(12) Teorētiski kompresoriem var izmantot jebkura veida piedziņas ierīci, kas var būt gan gāzturbīna, gan elektrodzinējs, gan tvaika turbīna. Gāzturbīnās izmanto trīs dažādus tehnoloģiskos risinājumus: augstas veiktspējas rūpnieciskās gāzturbīnas (“augstas veiktspējas IGT”) jeb parastās gāzturbīnas, aviācijas gāzturbīnas (“ADGT”), kuru pamatā ir komerciālo un pasažieru reaktīvajās lidmašīnās izmantotie dzinēji, un vieglās rūpnieciskās gāzturbīnas (“vieglās IGT”), kas ir divu iepriekš uzskaitīto risinājumu hibrīds.

(13) Ja galapatērētājam jāiegādājas komplektēts turbokompresors, iegādājamā risinājumā izmantojamās piedziņas ierīces un turbokompresora konkrētās tehniskās specifikācijas nosaka vairāki apsvērumi. Tas, kāda veida kompresija ir jāveic, ir svarīgākais apsvērums, kas nosaka kompresora izvēli. Tas savukārt nosaka kompresijai nepieciešamo jaudu. Taču ir jāņem vērā arī citi apsvērumi, piemēram, projekta ģeogrāfiskā atrašanās vieta, vides apstākļi šajā vietā, degvielas pieejamība. Visi šie apsvērumi ietekmē to, kādām tehniskām specifikācijām ir jāatbilst komplektētajam turbokompresoram. Faktiski šie apsvērumi nosaka jebkurā konkrētā projektā izmantojamā kompresora un piedziņas ierīces izvēli.

ii) Tirgus definīcija

(14) Tā kā pušu darbības pārklājas attiecībā uz naftas un gāzes nozarē izmantojamiem ar ADGT darbināmiem komplektētajiem turbokompresoriem, Komisija analizēja: a) vai visos lietojuma gadījumos ir iespējams izmantot visu veidu turbokompresorus, vai arī tādas iespējas nav; b) vai ir tādi turbokompresori, ar kuriem var aizstāt turbokompresorus, ko izmanto darbību pārklāšanās gadījumos; c) vai ir iespējams aizstāt ADGT ar cita veida piedziņas ierīci; d) vai ar ADGT darbinātu komplektētu turbokompresoru izmantojuma veidi varētu veidot atsevišķu produktu tirgu.

(15) Analīze liecina, ka: a) komplektētajos kompresoros izmantotajiem kompresoriem nav pieprasījuma aizstājamības un piedāvājuma aizstāšanas iespējas ir ļoti ierobežotas; un b) komplektētajos turbokompresoros izmantotajai piedziņas ierīcei un jaudu diapazoniem nav piedāvājuma aizstājamības un pieprasījuma aizstāšanas iespējas ir ierobežotas, jo dažos izmantojuma veidos ar ADGT ir iespējams aizstāt tikai vieglās IGT.

(16) Visbeidzot, attiecībā uz konkrētiem izmantojuma veidiem naftas un gāzes nozarē minētā analīze norādīja, ka dažādos izmantojuma veidos lietotajiem komplektētajiem turbokompresoriem nav aizstājamības, un šo secinājumu apliecina arī analizētie iepirkumu konkursu dati, kas saņemti no pusēm un trešām pusēm. Komplektēto turbokompresoru iepirkumu konkursu dati faktiski ļauj Komisijai identificēt viendabīgus piedāvājumus, kuri ietver atšķirīgus izmantojuma veidus naftas un gāzes nozarē. Pušu darbība pārklājas attiecībā uz izmantojumu augšposma naftas un gāzes ieguvei jūrā un vidusposma cauruļvadu transportā.

(17) Attiecībā uz kompresoriem Komisija konstatēja, ka ir dažādi turbokompresoru veidi. Taču tikai dažus no tiem ir iespējams izmantot augšposma naftas un gāzes ieguvei jūrā un vidusposma cauruļvadu transportā. Pirmkārt, turbokompresorus iespējams iedalīt kā daudzasu centrbēdzes kompresorus un vienass turbokompresorus. Komisija uzskata, ka minētajiem izmantojuma veidiem ir piemēroti tikai vienass turbokompresori. Otrkārt, vienass turbokompresori var būt ar horizontāli (horizontally split) vai vertikāli atveramu (vertically split) (jeb cilindra (barrel type)) karkasu. Tehnisku iemeslu dēļ konkrētajiem izmantojuma veidiem ir piemēroti tikai vertikāli atverama karkasa (jeb cilindra) kompresori. Konkrētiem izmantojuma veidiem ražotāji piedāvā dažādus cilindra kompresoru tehniskos pamatrisinājumus. Kompresoru tehniskajiem pamatrisinājumiem nav pieprasījuma aizstājamības nevienā izmantojuma veidā. Turklāt piedāvājuma aizstājamība ir ļoti ierobežota.

(18) Attiecībā uz komplektētajos kompresoros izmantotajām piedziņas ierīcēm Komisija konstatēja, ka ADGT un vieglās IGT ir aizstājamas, bet elektrodzinēji un augstas veiktspējas IGT – nav. Turklāt Komisija konstatēja, ka kompresoru piedziņai nevar izmantot elektrības ražošanā izmantotās ADGT. Visbeidzot, Komisija konstatēja, ka ADGT un vieglo IGT piedāvājuma gadījumā konkurence atšķiras attiecībā uz jaudām, kas ir lielākas par 23 MW. un jaudām, kas ir mazākas par 23 MW. Tādēļ Komisija uzskata, ka tirgus dalījumā šo jaudas vērtību var izmantot kā parametru.

(19) Visbeidzot, ņemot vērā arī apsvērumu par to, ka aizstājamība starp dažādiem kompresoru tehniskajiem pamatrisinājumiem ir ierobežota, Komisija konstatēja, ka dažādiem izmantojuma veidiem paredzēti komplektēti turbokompresori var veidot atsevišķus produktu tirgus.

(20) Tādēļ Komisija secināja, ka augšposma naftas un gāzes ieguvei jūrā un vidusposma cauruļvadu transportā paredzētie komplektētie kompresori, kuri darbināmi ar ADGT vai vieglo IGT un kuru patērētā jauda pārsniedz 23 MW, varētu veidot atsevišķu produktu tirgu. Taču precīza tirgus definīcija nav nepieciešama, jo neatkarīgi no iespējamās produkta tirgus definīcijas darījums būtiski nekaitēs efektīvai iekšējā tirgus konkurencei.

(21) Paziņojošā puse uzskata, ka ar ADGT darbināmu komplektēto kompresoru tirgus nepastāv. Paziņojošā puse uzskata, ka šajā gadījumā ir vienkārši apkopotas tās dažādos konkursu piedāvājumos ietvertās iespējas attiecībā uz atšķirīgiem izmantojuma veidiem, no kurām klienti galu galā izvēlas tehnisko risinājumu, kur kompresora darbināšanai izmanto ADGT, nevis rūpnieciskās gāzturbīnas (IGT) vai kādu citu piedziņas ierīci. Turklāt paziņojošā puse atzīst, ka ADGT dažkārt tiek dota priekšroka gadījumos, kad nepieciešama augsta patērētā jauda, jo šīs turbīnas parasti ir efektīvākas, mazākas un vieglākas salīdzinājumā ar līdzvērtīgām rūpnieciskām gāzturbīnām. Tomēr šajā ziņā rūpnieciskās gāzturbīnas arvien vairāk konkurē ar ADGT, jo jaunākie gāzturbīnu modeļi ir vieglāki, kompaktāki un efektīvāki. Tādēļ paziņojošā puse apgalvo, ka konkrētā produkta tirgus ir komplektētu turbokompresoru tirgus.

II. Ar ADGT un vieglo IGT darbināmu ģeneratoru iekārtu tirgus

(22) Paziņojošā puse uzskata, ka ar ADGT darbināmu ģeneratoru iekārtas neveido atsevišķu produktu tirgu. Paziņojošā puse apgalvo, ka mehāniskās piedziņas ADGT neatšķiras no ģeneratoru piedziņas ADGT un abos gadījumos ir iespējams izmantot identiskus ADGT modeļus.

(23) Komisija uzskata, ka ģeneratoru iekārtas un komplektēti kompresori veido atšķirīgus produktu tirgus. Komisija arī secināja, ka ar ADGT un vieglo IGT darbināmām ģeneratoru iekārtām, visticamāk, ir aizstāšanas iespējas, taču ar ADGT un vieglo IGT darbināmas ģeneratoru iekārtas veido atšķirīgu produktu tirgu nekā ar augstas veiktspējas IGT darbināmas ģeneratoru iekārtas. Visbeidzot, Komisija secināja, ka varētu būt lietderīgi nodalīt atsevišķi ar ADGT vai vieglo IGT darbināmas ģeneratoru iekārtas, kuru jauda pārsniedz 23 MW un kuru jauda nepārsniedz 23 MW.

(24) Taču precīza tirgus definīcija nav nepieciešama, jo neatkarīgi no iespējamās produkta tirgus definīcijas darījums būtiski nekaitē efektīvai konkurencei.

III. Mehāniskās piedziņas tvaika turbīnu un ģeneratora piedziņas tvaika turbīnu atšķirības

(25) Paziņojošā puse apgalvo, ka tvaika turbīnas varētu iedalīt tādās, kurās izmanto mehānisko piedziņu (“MP”) un ģeneratora piedziņu (“ĢP”). Šāds iedalījums būtu īpaši piemērots turbīnām ar augstāku jaudu.

(26) Komisija savos iepriekšējos lēmumos nav definējusi atsevišķu MP tvaika turbīnu tirgu.

(27) Tirgus izpēte parādīja, ka, a) pirmkārt, MP tvaika turbīnām parasti ir jāatbilst papildu tehniskām prasībām, piemēram, API standartiem un citām klienta noteiktām konkrētām prasībām (4). Savukārt ĢP tvaika turbīnu gadījumā klienti parasti neprasa atbilstību API standartiem; b) otrkārt, ĢP tvaika turbīnu lietotājiem ir augstas prasības par to efektivitāti, bet MP tvaika turbīnu lietotājiem – nav (5); c) treškārt, klienti parasti iegādājas ĢP tvaika turbīnas kopā ar ģeneratoriem, tādēļ pieprasījums ir attiecībā uz visu komplektu, nevis tikai ĢP tvaika turbīnu (6); d) ceturtkārt, MP tvaika turbīnas un ĢP tvaika turbīnas ir paredzētas atšķirīgām klientu grupām. MP tvaika turbīnu klienti ir dažādās nozarēs, tostarp naftas un gāzes nozarē, metālrūpniecībā, papīra un celulozes ražošanā, tērauda rūpniecībā, utt. ĢP tvaika turbīnu klienti parasti strādā enerģijas ražošanā (7).

(28) Tā kā nevienā no iespējamiem produkta tirgiem darījums būtiski nekaitē efektīvai konkurencei, Komisija nekonkretizē precīzu produkta tirgu attiecīgajām mehāniskās piedziņas tvaika turbīnām.

IV. Mehāniskās piedziņas tvaika turbīnu tirgus

(29) Paziņojošā puse apgalvo, ka mehāniskās piedziņas tvaika turbīnas veido atsevišķu tirgu. Paziņojošā puse atzīst, ka nav lietderīgi nodalīt atsevišķus tirgus, par pamatu ņemot jaudas atšķirības.

(30) Komisija ir apsvērusi, vai būtu lietderīgi iedalīt sīkāk MP tvaika turbīnu tirgu, par pamatu ņemot jaudas atšķirības un turbīnu izmantojumu.

(31) Tirgus izpēte nesniedza skaidrus secinājumus, vai sīkāks iedalījums būtu lietderīgs, ja par pamatu tiktu ņemtas jaudas atšķirības. Daži konkurenti norādīja, ka ir lietderīgi nodalīt atsevišķi MP tvaika turbīnas, kuru jauda ir 0–10 MW robežās, savukārt daži citi konkurenti norādīja, ka piegādātāji parasti ražo MP tvaika turbīnas, kuru jauda nepārsniedz 20 MW, un tādēļ nav lietderīgi veidot sīkāku iedalījumu līdz šim jaudas līmenim.

(32) Attiecībā uz sīkāku iedalījumu atkarībā no turbīnu izmantojuma tirgus izpētes respondenti norādīja, ka būtu iespējams nodalīt MP tvaika turbīnas, ko izmanto naftas un gāzes nozarē (galvenokārt petroķīmijas produktu un ķīmisko vielu nozarēs), no MP tvaika turbīnām, ko izmanto citās nozarēs, piemēram, metālrūpniecībā, papīra un celulozes ražošanā, tērauda rūpniecībā, pārtikas pārstrādē un citās nozarēs.

(33) Tā kā nevienā no iespējamiem tirgus iedalījumiem darījums būtiski nekaitēs efektīvai konkurencei, Komisija uzskata, ka nav jākonkretizē precīzs produkta tirgus mehāniskās piedziņas tvaika turbīnām.

V. Ģeneratora piedziņas tvaika turbīnu tirgus

(34) Paziņojošā puse argumentē, ka ar ģeneratoriem nokomplektētas ĢP tvaika turbīnas veido atsevišķu tirgu. Novērtējot šā darījuma ietekmi uz konkurētspēju, Komisija apsvēra atsevišķu tirgu, ko veido ar ģeneratoriem nokomplektētas ĢP tvaika turbīnas, jo klienti iegādājas komplektētu galaproduktu.

(35) Tā kā neatkarīgi no iespējamās tirgus definīcijas darījums būtiski nekaitēs efektīvai konkurencei, precīza produkta tirgus definīcija nav nepieciešama.

VI. Plūstošā slāņa katalītiskā krekinga (PKK) komplektēto iekārtu tirgus

(36) Plūstošā slāņa katalītisko krekingu plaši izmanto naftas produktu rafinācijā, ar kuru jēlnaftas ogļūdeņražu frakcijas konvertē rafinētos produktos – benzīnā, olefīnu rindas gāzēs un citos produktos. Rafinācijas procesa laikā ekspanders atgūst enerģiju no karstajām dūmgāzēm (kas parasti iet zudumā). Pēc tam šo enerģiju izmanto ģeneratora vai galvenā gaisa kompresora piedziņai. Tas ļauj naftas produktu pārstrādes uzņēmumam samazināt enerģijas patēriņu un uzlabot tā kopējo enerģijas indeksa rādītāju. Šajā procesā izmantojamās iekārtas var uzstādīt vai nu komplektējot tās kopā vienā iekārtā (viena komplekta PKK – FCC one-train-solution), vai divās atsevišķās iekārtās (divu komplektu PKK – FCC-two-train-solution).

(37) Viena komplekta PKK veido ekspanders, gaisa kompresors (galvenais ventilators), tvaika turbīna un ģenerators. Visas uzskaitītās ierīces ir uzstādītas vienotā iekārtā.

(38) Divu komplektu PKK veido divas atsevišķas iekārtas. Šajā gadījumā vienu iekārtu veido gaisa kompresors ar tvaika turbīnas piedziņu (PKK kompresora komplekts). Otru veido ekspanders un ģenerators (PKK ekspandera komplekts).

(39) PKK komplektētās iekārtas iegādājas naftas produktu pārstrādes uzņēmumi. Parasti tie iegādājas PKK kā vienu nokomplektētu iekārtu, nevis atsevišķus PKK elementus. Uzņēmumi, kas tos iegādājas, izmanto palīdzību, ko sniedz specializēti inženiertehniskās projektēšanas, iepirkumu un būvniecības uzņēmumi.

(40) Paziņojošā puse uzskata, ka konkrētā produkta tirgus ir PKK komplektēto iekārtu tirgus un tajā ietilpst gan viena komplekta PKK, gan divu komplektu PKK (8). Komisija līdz šim nav definējusi PKK komplektēto iekārtu produktu tirgu.

(41) Konkrētajā gadījumā Komisija uzskata, ka nav jākonkretizē, vai viena komplekta PKK un divu komplektu PKK veido divus atšķirīgus produktu tirgus, jo neatkarīgi no precīzām konkrēto produktu tirgu vai konkrētā produkta tirgus robežām darījums būtiski nekaitēs efektīvai konkurencei attiecībā uz PKK komplektētajām iekārtām. Lai novērtētu iespējamo vertikālo ietekmi, Komisija arī analizēja augšupējā tirgu iespējamību attiecībā pret i) viena komplekta PKK tirgu un ii) divu komplektu PKK tirgu.

iii) Ģeogrāfiskā tirgus definīcija

(42) Visu iepriekš minēto tirgu ģeogrāfiskais tirgus ir EEZ un, iespējams, arī pasaules mēroga tirgus.

B. NOVĒRTĒJUMS PAR IETEKMI UZ KONKURENCI

I. Ar ADGT un vieglo IGT darbināmi komplektēti turbokompresori ar jaudu, kas pārsniedz 23 MW, izmantošanai augšposma naftas un gāzes ieguvei jūrā un vidusposma cauruļvadu transportā – horizontālās ietekmes novērtējums

i) Analīzes struktūra

(43) Lai gan konkurences nosacījumi pirms apvienošanās parasti pietiekami ticami raksturo apstākļus, kādi iestātos, ja apvienošanās nenotiktu, konkrētajā gadījumā konkurences apstākļi apvienošanās laikā, visticamāk, nesniedz pamatu atbilstošam salīdzinājumam. Iemesls ir tas, ka darījuma novērtējumā izmantojamie dati ir iegūti, pirms tika pabeigts cits, agrāks, darījums – 2014. gada decembra Siemens/RR darījums (9), ar kuru Siemens iegādājās Rolls Royce (RR) ADGT. Tādēļ šādi dati, iespējams, pilnīgi neataino apvienotā Siemens/RR konkurences pozīciju, ja paziņotā apvienošana netiktu veikta.

(44) RR ar ADGT ražošanu saistītā biznesa iekļaušana, iespējams, ir zināmā mērā mainījusi Siemens tirgus pozīciju un Siemens radīto konkurences spiedienu tā konkurentiem. Turklāt Siemens plāno [..] nesen iegādāto RR produktu līniju. Bez šeit analizējamā darījuma konkurences spiediens, ko viens otram radītu DR un Siemens/RR, būtu robežās starp pašreizējo situāciju un situāciju, kurā Siemens spēj [..] RR produktus.

(45) Komisija uzskata, ka galu galā nav jānoskaidro, kurš no diviem analizējamiem alternatīvajiem scenārijiem ir ticamāks, jo abu scenāriju gadījumā darījums būtiski nekaitēs efektīvai konkurencei.

(46) Turklāt, ņemot vērā to, ka lielākā daļa produkcijas tiek pārdota, izmantojot iepirkuma procedūras, un ka komplektēti turbokompresori ir ļoti diferencēti inženiertehniskie produkti, darījuma potenciālās nekoordinētās ietekmes novērtējums ir jāveic “piedāvājumu tirgū” ar atšķirīgiem produktiem. Taču, ņemot vērā pārredzamības trūkumus lielākajā daļā iepirkumu, Komisijas novērtējumā tika aplūkoti ne tikai tajos iepirkumos piedāvātie projekti, kuros puses uzvarēja vai bija otrā labākā piedāvājuma iesniedzējas, bet arī visi pārējie projekti, kuros puses sacentās.

ii) Novērtējums

(47) Komisija secināja, ka ierosinātais darījums tirgū nelikvidēs būtisku konkurences spēku. Tā iemesli ir šādi: a) pušu apvienotās tirgus daļas ir mērenas, un visos tirgus segmentos pusēm būs jākonkurē ar GE, kam ir līdzīga vai lielāka tirgus daļa; b) Siemens/RR un DR nav tuvi konkurenti, jo to komplektēto turbokompresoru piedāvājums ir paredzēts atšķirīgiem izmantojuma veidiem. To apstiprina arī tas, ka Siemens un DR ir savstarpēji konkurējuši tikai dažos projektos. To projektu skaits, kuros viens no viņiem uzvarēja un arī otrs bija iesniedzis noteiktu cenas piedāvājumu, ir vēl mazāks; c) ir maz ticams, ka, likvidējot konkurenci starp apvienošanā iesaistītajiem uzņēmumiem, tiks būtiski samazināts konkurences spiediens, ko šie uzņēmumi rada GE; d) ir maz ticams, ka ar ADGT ražošanu saistītā RR biznesa iekļaušana būtiski paaugstinātu konkurences ierobežojumus, ko Siemens radītu RR, ja iekļaušana netiktu veikta; un e) nav gaidāms, ka konkurences ierobežojumi, ko puses rada RR, mazināsies tādēļ, ka, iespējams, no tirgus izies kopīgie GE un DR piedāvājumi.

(48) Komisija arī konstatēja, ka darījums nelikvidēs būtisku konkurējošo spēku produktu tirgū, ko veido ar ADGT vai vieglo IGT darbināmi komplektēti turbokompresori ar nepieciešamo jaudu, kas nepārsniedz 23 MW. Iemesls ir tas, ka pušu apvienotās tirgus daļas ir mērenas un šā darījuma rezultātā to palielinājums būs neliels neatkarīgi no iespējamās analīzes struktūras.

II. Ar ADGT un vieglo IGT darbināmi komplektēti turbokompresori – nehorizontālās ietekmes novērtējums

(49) Komisija analizēja darījuma iespējamo nehorizontālo ietekmi. Šajā analīzē hipotētiskais ADGT tirgus un turbokompresoru tirgus būtu augšupējie tirgi attiecībā pret naftas un gāzes nozarē izmantoto komplektēto turbokompresoru tirgu. Faktiski gan ADGT, gan kompresori ir būtiski komplektēto kompresoru ražošanas resursi, un tie abi ir nepieciešami ražošanai.

(50) Tā kā ADGT trešām pusēm piedāvā tikai Siemens/RR un DR, bet kompresorus ražo vairāki uzņēmumi, Siemens/RR spēju un stimulu ierobežot piekļuvi tā ražotajiem produktiem var saistīt vienīgi ar ADGT, bet tos nevar saistīt ar Siemens/RR kompresoriem. Tādēļ Komisija analizēja vienīgi to, vai apvienotajam uzņēmumam būtu spēja un stimuls ierobežot trešo pušu piekļuvi tā ražotajiem ADGT un kā šāda stratēģija ietekmētu konkurenci.

(51) Komisija uzskata, ka, lai gan apvienotais uzņēmums spētu norobežot piekļuvi ADGT, tam nebūtu stimula to darīt. Iemesls ir tas, ka Siemens/RR nebūtu izdevīgi atteikties piedāvāt ADGT, jo, atsakoties pārdot tikai ADGT (atsevišķi), tā zaudējumi būtu būtiski lielāki nekā iespējamā peļņa, ko varētu nest to papildu kompresoru pārdošana, kuri tiktu pārdoti kopā ar nokomplektētajiem Siemens kompresoriem. Turklāt ADGT pārdošana rada ilgtermiņa ieņēmumu plūsmu, ko veido ADGT apkope.

(52) Jebkurā gadījumā hipotētiski pieļaujamā ierobežošanas stratēģija būtiski nekaitēs efektīvai konkurencei, jo nevertikāli integrēti kompresoru ražotāji ļoti reti piedalās iepirkumos un uzvar tajos vēl retāk.

III. Ar ADGT un vieglo IGT darbināmu ģeneratoru iekārtas – horizontālās ietekmes novērtējums

(53) Lai gan pušu apvienotā tirgus daļa ir būtiska attiecībā uz tādām ar ADGT un vieglo IGT darbināmām ģeneratoru iekārtām, kuru jauda pārsniedz 23 MW un kuras paredzēti izmantošanai naftas un gāzes nozarē, Komisija uzskatīja, ka darījums būtiski nekaitēs efektīvai konkurencei, jo tas nelikvidēs būtisku konkurences spēku šo produktu tirgū.

(54) Tā iemesli ir šādi: a) puses nav tuvi konkurenti, jo to darbība ir orientēta uz atšķirīgiem izmantojuma veidiem naftas un gāzes nozarē; b) DR nav īpaši spēcīgs konkurences spēks tirgū, jo tas lielā mērā paļaujas uz GE piegādātajām ADGT un uz trešās puses piegādātāju ģeneratoriem; c) tirgus dalībnieku piedāvājumu analīze liecina, ka Siemens/RR un DR viens otram nerada spēcīgus konkurences ierobežojumus; d) arī tad, ja darījuma rezultātā vairs nebūtu pieejamas DR ģeneratoru iekārtas, kas būtu komplektētas ar GE ražotajām ADGT, puses joprojām radītu (vismaz) tādu pašu konkurences ierobežojumu GE, piedāvājot ģeneratoru iekārtas, kas būtu komplektētas ar RR ražotajām ADGT; un e) paredzams, ka sinerģijas starp uzņēmumu Mitsubishi Heavy Industries un uzņēmumu PW Power Systems ļaus uzņēmumam PW Power Systems palielināt tā konkurences ierobežojumu šā darījuma pusēm un GE.

IV. Mehāniskās piedziņas tvaika turbīnu tirgus

(55) Komisija secina, ka nav paredzams, ka darījums būtiski kaitēs efektīvai konkurencei segmentā, ko veido MP tvaika turbīnas ar jaudu robežās līdz 45 MW, un segmentā, ko veido MP tvaika turbīnas ar jaudu robežās līdz 5 MW.

(56) Gan EEZ, gan pasaules mēroga tirgū, ko veido MP tvaika turbīnas ar jaudu robežās no 5 MW līdz 45 MW, pušu apvienotā tirgus daļa (10) nepārsniedz (0–5 %). To apliecina arī tirgus izpēte, un lielākā klientu daļa norādīja, ka darījums neietekmēs konkurenci šajā tirgus segmentā. (11)

(57) Pasaules mēroga tirgū, ko veido MP tvaika turbīnas ar jaudu robežās līdz 5 MW, pušu apvienotā tirgus daļa ir (20–30 %) un Siemens daļa ir tikai (0–5 %). Pārējie aktīvie tirgus dalībnieki ir Elliott Ebara (ASV), Shin Nippon (Japāna), TGM Kanis/Turbinas (Brazīlija), NG Metallurgica (Brazīlija) un citi uzņēmumi. (12)

(58) EEZ līmenī pušu apvienotā tirgus daļa būs (40–50 %). Elliott saglabās savu pozīciju kā otrs lielākais MP tvaika turbīnu piegādātājs un spēcīgākais konkurents. Pārējo, ne tik spēcīgo konkurentu tirgus daļas nepārsniegtu 5 %. Lai gan darījuma pusēm un uzņēmumam Elliott ir spēcīga tirgus pozīcija, tirgū tomēr būs arī citi, mazāk spēcīgi konkurenti no EEZ, piemēram MAN Diesel and Turbo (Vācija), Fincantieri (Itālija), M+M (Vācija), kā arī tirgus dalībnieki ārpus EEZ, piemēram, TGM Kanis/Turbinas, NG Metallurgica un Shin Nippon.

(59) Komisija uzskata, ka neatkarīgi no pušu apvienotās tirgus daļas un šā tirgus koncentrētības nav paredzams, ka darījums būtiski kaitēs efektīvai konkurencei attiecībā uz MP tvaika turbīnām ar jaudu līdz 5 MW, jo 1) Siemens un DR nav tuvi konkurenti un 2) šķēršļi ienākšanai tirgū un darbības paplašināšanai ir nelieli.

(60) Attiecībā uz konkurences tuvumu jānorāda, ka Siemens darbība ir orientēta uz elektroenerģijas ražošanu. Savukārt Dresser-Rand darbība ir orientēta uz MP tvaika turbīnām izmantošanai naftas un gāzes nozarē. To apstiprina informācija par pušu pārdošanas apjomiem 2009.–2014. gadā. Šajā tirgus segmentā vairāk nekā (80–90 %) no DR pārdošanas apjomiem ir saistīti ar produktiem izmantošanai naftas un gāzes nozarē bet Siemens pārdošanas apjomi naftas un gāzes nozares klientiem ir aptuveni tikai (20–30 %) no tiem kopējiem Siemens pārdošanas apjomiem, ko veido MP tvaika turbīnas ar jaudu, kura nepārsniedz 5 MW.

(61) Attiecībā uz šķēršļiem ienākšanai tirgū tirgus analīze apliecināja, ka 1) vairāki konkurenti, kas jau šobrīd ražo MP tvaika turbīnas ar jaudu, kura nepārsniedz 5 MW, palielinoties pieprasījumam, varētu bez sarežģījumiem paaugstināt savus ražošanas apjomus un 2) uzņēmumi, kas šobrīd ir aktīvi ĢP tvaika turbīnu tirgus dalībnieki, bez sarežģījumiem varētu sākt MP tvaika turbīnu piegādes ar nosacījumu, ka tie varētu nodrošināt atbilstību nozares izvirzītajiem papildu standartiem, ko saskaņā ar uzņēmumu apgalvojumiem nav grūti nodrošināt.

V. Ģeneratora piedziņas tvaika turbīnu tirgus

(62) Komisija uzskata, ka nav paredzams, ka darījums būtiski kaitēs efektīvai konkurencei ģeneratoriem, kuru jauda nepārsniedz 45 MW, neatkarīgi no tā, vai Komisija apsver ietekmi EEZ tirgū vai pasaules mēroga tirgū. Tā iemesli ir šādi: a) pirmkārt, nedz EEZ, nedz pasaules mēroga tirgus līmenī pušu apvienotā tirgus daļa nepārsniegs (20–30 %); b) otrkārt, darījuma radītais pieaugums gan EEZ, gan pasaules mēroga tirgus līmenī ir neliels. Lai gan Siemens tirgus daļa ir (20–30 %), DR nav spēcīgs konkurents ģeneratoru tirgū, jo tā tirgus daļa ir (0–5 %). Tādējādi DR nevar uzskatīt par uzņēmumu, kas šajā tirgū rada būtisku konkurences ierobežojumu; c) treškārt, klienti un konkurenti tirgū, ko veido ģeneratori ar jaudu, kura nepārsniedz 45 MW, norādīja, ka Siemens ir vispāratzīts un labi zināms ģeneratoru piegādātājs. Tomēr viņi nenorādīja, ka DR būtu spēcīgs un labi zināms šā tirgus dalībnieks. (13)

VI. PKK komplektēto iekārtu tirgus

(63) Turpmāk paskaidroto iemeslu dēļ Komisija uzskata, ka darījums būtiski nekaitēs efektīvai konkurencei attiecībā uz PKK komplektētajām iekārtām neatkarīgi no precīzām konkrēto produktu tirgu vai konkrētā produkta tirgus robežām. Proti, Komisija veica konkurences novērtējumu gan horizontālajām gan vertikālajām ietekmēm trīs potenciālos lejupējos tirgos: 1) viena komplekta PKK, 2) divu komplektu PKK: PKK ekspandera komplekts un PKK kompresora komplekts un 3) PKK komplektēto iekārtu tirgus ar viena un divu komplektu risinājumiem. Komisija secināja, ka darījums būtiski nekaitēs efektīvai konkurencei nevienā no šiem iespējamiem tirgiem.

1. Viena komplekta PKK

i) Nav horizontālas ietekmes

(64) Neviena puse nav aktīva viena komplekta PKK tirgū, tādēļ var izslēgt jebkādu horizontālo ietekmi.

(65) Šajā tirgū pasaules mērogā uzņēmuma MAN (kas izmanto DR ekspanderus) tirgus daļa ir (60–70 %) un Elliott Ebara – (30–40 %). (14) EEZ mērogā neviens no šiem uzņēmumiem nepārdod viena komplekta PKK.

ii) Nav vertikālas ietekmes

(66) PKK komplektēto iekārtu piegādātāji izmanto vai nu pašu ražotos ekspanderus, vai tos iegādājas no trešās puses ražotājiem un komplektē ar pārējiem PKK elementiem. Uzņēmums MAN ražo kompresorus un tvaika turbīnas un ir uzvarējis [..] projektos kā galvenais darbuzņēmējs PKK komplektētajām iekārtām, kurām ekspanderus tas iegādājās no DR. Savukārt uzņēmums Elliott ir uzvarējis vienā projektā un izmanto paša ražotos ekspanderus un kompresorus. Tādēļ, iespējams, pastāv augšupējais tirgus PKK ražošanai nepieciešamo ekspanderu pārdošanai.

(67) Šajā augšupējā ekspanderu tirgū DR pasaules mēroga tirgus daļa ir (40–50 %), Elliott Ebara – (30–40 %) un GE – (20–30 %). EEZ līmenī Elliott Ebara ir pārdevis tikai vienu komplektētu iekārtu. (15)

(68) Viena komplekta PKK tirgus segmentā DR ir pārdevis dažus ekspanderus, kas bija nokomplektēti MAN ražotajos PKK ([..] projektos), un Elliott – tikai vienu, kas bija nokomplektēts paša Elliott ražotajā PKK.

(69) Komisija uzskata, ka nav gaidāms, ka darījums varētu izraisīt jebkādu ar konkurenci nesaderīgu tirgus piekļuves ierobežošanu. Proti, atbilstoši pamatnostādnēm par nehorizontālo apvienošanos novērtēšanu (16) Komisija analizēja un secināja, ka 1) apvienotais uzņēmums nevarēs ierobežot konkurentus, jo piegādātāji, kuri kā izejmateriālus izmanto DR produkciju, varētu tā vietā izmanot GE vai Elliott; 2) nav jākonkretizē, vai apvienotajam uzņēmumam būs stimuls ierobežot, un, visbeidzot, Komisija secināja, ka 3) arī tad, ja apvienotajam uzņēmumam būtu spēja un stimuls būtiski ierobežot piekļuvi ekspanderiem, tas neradītu būtisku negatīvu ietekmi uz konkurenci attiecībā uz viena komplekta PKK. Tas tā ir tādēļ, ka pašreiz šajā līmenī konkurē tikai Elliott un MAN (kas izmanto DR ekspanderus). Tādēļ, ja puses pārtrauktu DR ekspanderu piegādi uzņēmumam MAN un tā vietā komplektētu šos ekspanderus tikai ar Siemens kompresoriem, šāda darījuma rezultātā joprojām saglabātos divi piegādātāji, vienīgā atšķirība būtu tā, ka ar DR un MAN iekārtām komplektēto risinājumu aizstātu ar DR un Siemens iekārtām komplektēts risinājums.

2. Divu komplektu PKK

(70) Divu komplektu PKK veido divi atsevišķi komplekti: 1) PKK ekspandera komplekts un 2) PKK kompresora komplekts. Klienti parasti rīko atsevišķu iepirkumu katram komplektam. Tādēļ ekspandera komplekta piegādātājs ne vienmēr ir arī kompresora komplekta piegādātājs. Jānorāda, ka DR ir piegādājis [..] ekspandera komplektus divu komplektu PKK risinājumos kopš 2004. gada, turpretī uzņēmums ir [..] kompresora komplektu šādos PKK risinājumos. (17) Komisija veica konkurences novērtējumu PKK ekspanderu komplektiem un PKK kompresoru komplektiem atsevišķi un secināja, ka nav paredzams, ka darījums kaitēs efektīvai konkurencei šajos iespējamos tirgos.

2.1. PKK ekspanderu komplekti

(71) PKK ekspanderu komplektu pasaules mēroga tirgum lejupējā tirgū DR tirgus daļa ir (30–40 %), Elliott Ebara – (30–40 %) un GE – (20–30 %). EEZ līmenī tikai Elliott Ebara ir pārdevis PKK ekspanderu komplektus. Siemens nav aktīvs šajā tirgū, un tādēļ var izslēgt jebkāda veida horizontālu ietekmi.

(72) Šajā tirgū ekspanderu ražotājs parasti ir arī galvenais darbuzņēmējs, kas ģeneratorus iegādājas no trešās puses. Šādā iespējamā augšupējā ģeneratoru tirgū Siemens piegādes daļa nepārsniedz [10–20 %] gan EEZ, gan pasaules mērogā. Uzņēmums DR ražo tikai nišas produktu (NovaGen 400), un tā tirgus daļa gan EEZ, gan pasaules mērogā ir ļoti neliela. Minēto nišas produktu nelieto komplektācijā ar PKK ekspanderiem.

(73) Attiecībā uz piekļuves ierobežošanu izejmateriāliem Komisija uzskata, ka apvienotajam uzņēmumam nebūs nedz spēju, nedz stimula ierobežot trešo pušu oriģināliekārtu ražotāju ekspanderu piekļuvi ģeneratoriem. Tas ir tādēļ, ka Siemens tirgus daļa šajā iespējamajā tirgū nepārsniedz (10–20 %) un DR tirgus daļa ir ļoti neliela, turklāt jebkurā gadījumā DR ģeneratorus nelieto komplektā ar PKK ekspanderiem. Tādēļ PKK ekspanderu komplektu piegādātājiem arī pēc apvienošanās būs piekļuve Siemens konkurentu ražotajiem ģeneratoriem, un daudzi no šādu ģeneratoru modeļiem netiek integrēti. (18)

(74) Attiecībā uz piekļuves klientiem ierobežošanu pusēm nebūs spējas ierobežot Siemens konkurentu piekļuvi pietiekami lielai klientu bāzei ģeneratoru tirgū, jo ģeneratorus izmanto daudzās citās jomās, piemēram, ģeneratoru iekārtas, ko izmanto naftas un gāzes nozarē. Tādēļ arī tādā gadījumā, ja puses iegādātos ģeneratorus tikai iekšēji no Siemens un komplektētu tos ar DR ekspanderiem PKK ekspanderu komplektos, Siemens konkurentiem ģeneratoru tirgū joprojām būtu piekļuve pietiekami lielai klientu bāzei attiecībā uz citiem izmantojuma veidiem.

2.2. PKK kompresoru komplekti

(75) Nedz DR, nedz Siemens nepiegādā PKK kompresoru komplektus. Tvaika turbīnu augšupējā tirgū pušu apvienotā tirgus daļa ir (0–5 %). (19) Tādēļ Komisija uzskata, ka darījums nerada nekādas bažas par horizontālām vai vertikālām sekām attiecībā uz PKK kompresoru komplektiem.

3. PKK komplektētās iekārtas ar viena vai divu komplektu risinājumiem

(76) Divās iepriekšējās nodaļās atspoguļoti Komisijas secinājumi par to, ka nav paredzams, ka darījums būtiski kaitēs efektīvai konkurencei nedz viena komplekta PKK iespējamā tirgū, nedz divu komplektu PKK iespējamā tirgū. Ja abi šie produkti būtu vienā un tajā pašā tirgū, tas tikai apstiprinātu šo Komisijas secinājumu. Tas ir tādēļ, ka varbūtēja cenu pieauguma gadījumā vienā no diviem tirgus segmentiem klienti un/vai piegādātāji varētu aizvietot vienu risinājumu ar otru risinājumu.

V. SECINĀJUMS

(77) Iepriekš minēto iemeslu dēļ lēmuma nobeigumā tiek secināts, ka ierosinātā koncentrācija būtiski nekaitēs efektīvai konkurencei iekšējā tirgū vai tā nozīmīgā daļā un tādēļ tas, ka Siemens pārņem Dresser Rand, ir uzskatāms par saderīgu ar iekšējo tirgu un EEZ līguma darbību.

(1) OV L 24, 29.1.2004., 1. lpp.

(2) Komisijas 2004. gada 7. aprīļa Regula (EK) Nr. 802/2004, ar ko īsteno Padomes Regulu (EK) Nr. 139/2004 par kontroli pār uzņēmumu koncentrāciju (OV L 133, 30.4.2004., 1. lpp.).

(3) Lieta M.6222 GE Energy/Converteam (2011), lieta M.2834 Alchemy/Compare (2002), lieta M.1775 Ingersoll Rand/Dresser Rand/Ingersoll Dresser Pump (1999), lieta M.479 Ingersoll Rand/MAN (1994).

(4) Skatīt ID 2295 Minutes of the call with a competitor un ID 161 - Ql Questionnaire to competitors, atbildes uz 37. jautājumu.

(5) ID 161 - Ql Questionnaire to competitors, atbildes uz 37. jautājumu.

(6) ID 265 Minutes of the call with a competitor, 8.12.2015.

(7) ID 2295 Minutes of the call with a competitor6.3.2015. un ID 177 Minutes of the call with a customer, 10.12.2014.

(8) ID 2746 Notifying Party’s reply to the Commission RFI, 7.5.2015., 8. punkts.

(9) Lieta M.7284 – Siemens/John Wood/Rolls-Royce Combined ADGT Business/RWG, 4.8.2014.

(10) ID 113 Form CO, 527. punkts.

(11) ID 195 Q2 – Questionnaire to customers, atbilde uz jautājumu Nr. 80.16.

(12) ID 113 Form CO, 530. punkts.

(13) ID 177 Minutes of the call with a competitor10.12.2014.; ID 2295 Minutes of the call with a customer6.3.2015.

(14) Tirgus daļa ir noteikta laika posmā no 2004. gada līdz 2015. gadam.

(15) Tirgus daļa ir aprēķināta laika posmā no 2004. gada līdz 2015. gadam.

(16) Pamatnostādnes par nehorizontālo apvienošanos novērtēšanu saskaņā ar Padomes Regulu par kontroli pār uzņēmumu koncentrāciju (OV C 265, 18.10.2008., 7. lpp.).

(17) ID 2745 Annex to the Notifying Party’s reply to the Commissions RFI, 7.5.2015.

(18) ID 2746 Notifying Party’s reply to the Commission RFI, 7.5.2015., 43., 44. punkts.

(19) ID 2746 Notifying Party’s reply to the Commission RFI, 7.5.2015., 13. punkts.